**BankAxept** er et norsk betalingssystem som kan benyttes både i fysisk og digital handel. Det er et åpent system, slik at alle som har konsesjon for å drive bankvirksomhet i Norge kan slutte seg til nettverket. Sikkerheten i BankAxept er ivaretatt ved bruk av chip-teknologi og PIN-kode. Betalinger under 500 kroner kan gjennomføres kontaktløst og uten bruk av PIN-kode. Kontaktløse betalinger er like sikkert som chip og PIN.[] Ved bruk av BankAxept trekkes pengene umiddelbart fra kortholders konto og det gjennomføres alltid kontroll av at det er dekning på kontoen.

Et betalingskort med BankAxept kan brukes i alle minibanker og de fleste betalingsterminaler i Norge, og etter hvert også i netthandel. De fleste butikkene i Norge, det vil si mer enn 110 000, er knyttet opp mot BankAxept-systemet, og betalingsmetoden er den mest brukte i landet. Mer enn åtte av ti kortbetalinger i fysisk butikk utføres med et betalingskort med BankAxept. Ifølge Finans Norge er Norge på full fart mot å bli det første kontantfrie samfunnet i løpet av få år

For å kunne ta imot betaling med betalingskort med BankAxept må brukerstedet inngå en BankAxept-avtale direkte med BankAxept AS. I tillegg må brukerstedet ha en avtale med sin bankforbindelse om innløsning av BankAxept-transaksjoner.

BankAxept AS eies av banker i Norge, og har blant annet som oppgave å utvikle nye betalingsløsninger for en verden i konstant forandring.

Historie
--------

Bankkort i Norge ble etablert som en standardisert løsning for alle banker etter avtale med Sparebankforeningen og Den norske Bankforening. På begynnelsen av 1990-tallet ble de forskjellige norske banksystemene samkjørt og bankene etablerte en felles, elektronisk betalingsløsning (EFTPOS) via aksjeselskapet BankAxept AS som gjorde det mulig å betale med bankkort i forretninger. BankAxept AS ble stiftet 30. november 1991 og ble eid av sparebankene og forretningsbankene i fellesskap. Bank Axept-tjenesten ble lansert samme år av Bankenes BetalingsSentral (BBS). I 2010 slo BBS seg sammen med Pengeinstitutternes BetalingsSystemer i Danmark til det dansk-norske finansselskapet Nets, en av Nord-Europas største tilbydere av betalingskort og betalingsløsninger.[] I dag[*når?*] forvaltes merkevaren BankAxept av Finansnæringens Fellesorganisasjon (FNO). FNO administrerer også avtaleverket for BankAxept.

Fra 1. desember 2011 var det ikke lenger mulig å bruke magnetstripen på BankAxept-kortet i betalingsterminaler i Norge. Fra da av måtte en bruke chip (mikrobrikke).

For å møte utfordringene fra nye aktører og nye betalingsløsninger ble BankAxept AS etablert i april 2014. BankAxept AS utvikler nye betalingsløsninger i nye kanaler. I dette ligger blant annet kontaktløs betaling på kort og mobil, nettbetalingsløsninger og straksbetalinger. BankAxept AS er eid av bankene.

Bruk av tjenesten
-----------------

Bank Axept er en samordnet tjeneste som gjør det mulig for en kjøper å godkjenne belastning av sin bankkonto til fordel for en selger med konto i annen bank. Alle norske bankkort har minimum BankAxept-funksjonalitet og kan i tillegg til uttak i minibanker, brukes i alle forretninger som har avtale med banken om bruk av BankAxept. De fleste banker med virksomhet i Norge tilbyr sine kunder bankkort med BankAxept. I Norge skjer derfor de fleste korttransaksjonene og det meste av pengeflyten i varehandelen via systemet med BankAxept-kort. En del debettransaksjoner skjer også med kort tilknyttet internasjonale betalingssystemer som Visa og MasterCard. Bruken av kredittkort er forholdsvis liten, men økende.

BankAxept er rimeligere for brukerstedene å akseptere sammenlignet med internasjonale betalingssystemer. Noe av årsaken til dette er at BankAxept-kort er forbundet med lav risiko og følgelig har få utgifter knyttet til sikkerhet.

I Norge kan varekjøp med bankkort over betalingsterminal ofte kombineres med uttak av kontanter inntil 1000 kroner uten å måtte betale et gebyr. For uttak av kontanter fra bankkort i minibank kan det belastes gebyr utenom bankens åpningstid eller dersom kontoen er i en annen bank enn den som eier minibanken.

Fordi kundene må bruke PIN-kode i BankAxept-systemet, men ikke med mange andre systemer, er det mye vanligere at stjålne debetkort blir misbrukt i kortsvindel på brukersteder som bare har avtale med de internasjonale betalingssystemene og på internett.

Se også
-------

* BankAxess, tjeneste der en kjøper kan overføre penger fra sin bankkonto til en selger med konto i annen bank, for eksempel ved betaling på internett
* BankID, personlig og enkel elektronisk legitimasjon for sikker identifisering og signering på internett

Referanser
----------

1. ↑  «Bankaxept sin historie». *www.bankaxept.no* **(engelsk)**. Arkivert fra originalen 21. juni 2016. Besøkt 31. januar 2017.
2. ↑  finansportalen.no: *Verdt å vite om dagligbank* Arkivert 12. mai 2012 hos Wayback Machine.
3. ↑  «Advarer mot ny kredittkort-trend i Norge». *Aftenposten*. Besøkt 1. februar 2017.
4. ↑  «Hva er BankAxept?». *Finanstopp*. 18. august 2018. Arkivert fra originalen 19. august 2018. Besøkt 18. august 2018.
5. ↑  finansportalen.no: *Dette koster dagligbanken* Arkivert 12. mai 2012 hos Wayback Machine.
6. ↑  finansportalen.no: *Dette koster bank- og kredittkort i bruk*

Eksterne lenker
---------------

* bankaxept.no

|  |  |
| --- | --- |
| Oppslagsverk/autoritetsdata | Store norske leksikon **·** Brønnøysundregistrene
 |